**LIETUVOS RESPUBLIKOS Ekonomikos ir inovacijų MINISTRAS**

**ĮSAKYMAS**

**Dėl skatinamosios finansinės priemonės „Paskolos įmonėms žaliosioms pramonės technologijoms įsigyti ir kurti bei aukštos pridėtinės vertės pramonės plėtrai,** **gynybos ir saugumo pramonės konkurencingumo didinimui“ schemos patvirtinimo**

2023 m. d. Nr. 4-

Vilnius

Įgyvendindamas Lietuvos Respublikos Vyriausybės 2001 m. liepos 11 d. nutarimo Nr. 887 „Dėl uždarosios akcinės bendrovės „Investicijų ir verslo garantijos“ veiklos“ 1.1.3 ir 2.2 papunkčius,

t v i r t i n u Skatinamosios finansinės priemonės „Paskolos įmonėms žaliosioms pramonės technologijoms įsigyti ir kurti bei aukštos pridėtinės vertės pramonės plėtrai, gynybos ir saugumo pramonės konkurencingumo didinimui“ schemą (pridedama).

Ekonomikos ir inovacijų ministras

PATVIRTINTA

Lietuvos Respublikos ekonomikos ir

inovacijų ministro

2023 m. d. įsakymu Nr. 4-

**skatinamosios finansinės priemonės „Paskolos įmonėms žaliosioms pramonės technologijoms įsigyti ir kurti bei aukštos pridėtinės vertės pramonės plėtrai, gynybos ir saugumo pramonės konkurencingumo didinimui“ SCHEMA**

|  |  |  |
| --- | --- | --- |
| Eil.  Nr. | Pagrindiniai  elementai | Paaiškinimas |
| 1. | Teisinis pagrindas | 1.1. 2023 m. birželio 23 d. Komisijos reglamentas (ES) 2023/1315 kuriuo iš dalies keičiamas Reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius, ir Reglamentas (ES) 2022/2473, kuriuo tam tikrų kategorijų pagalba įmonėms, kurios verčiasi žvejybos ir akvakultūros produktų gamyba, perdirbimu ir prekyba, skelbiama suderinama su vidaus rinka taikant Sutarties 107 ir 108 straipsnius;  1.2. 2020 m. gruodžio 30 d. fondų fondo Inovacijų skatinimo fondo finansavimo sutartis Nr. 8-360, sudaryta tarp Lietuvos Respublikos ekonomikos ir inovacijų ministerijos, Lietuvos Respublikos finansų ministerijos ir uždarosios akcinės bendrovės „Investicijų ir verslo garantijos“ (toliau – Paskolos davėjas arba INVEGA) (toliau – Sutartis). |
| 2. | Skatinamajai finansinei priemonei „Paskolos įmonėms žaliosioms pramonės technologijoms įsigyti ir kurti bei aukštos pridėtinės vertės pramonės plėtrai, gynybos ir saugumo pramonės konkurencingumo didinimui“ (toliau – Priemonė) skiriama finansavimo suma | Iki 850 000 000 Eur (aštuoni šimtai penkiasdešimt milijonų eurų) Ekonomikos gaivinimo ir atsparumo didinimo priemonės paskolų lėšų (įskaitant valdymo išlaidas INVEGAI). |
| 3. | Skatinamosios finansinės priemonės „Paskolos įmonėms žaliosioms pramonės technologijoms įsigyti ir kurti bei aukštos pridėtinės vertės pramonės plėtrai, gynybos ir saugumo pramonės konkurencingumo didinimui“ schemos (toliau – Schema) galiojimo trukmė | INVEGA paskolų gavėjams tiesiogiai teikiamos paskolos (toliau – Paskola) pagal Schemą bus teikiamos iki 2026 m. birželio 30 dienos. |
| 4. | Paskolos davėjas | Priemonę įgyvendins ir Paskolas teiks INVEGA kaip Inovacijų skatinimo fondo valdytoja, paskirta vadovaujantis Sutartimi. |
| 5. | Sąvokos | Schemoje vartojamos sąvokos suprantamos taip, kaip jos apibrėžtos Reglamento (ES) 2023/1315 2 straipsnyje, Lietuvos Respublikos smulkiojo ir vidutinio verslo plėtros įstatyme (toliau – SVV įstatymas), Lietuvos Respublikos įmonių grupių konsoliduotosios atskaitomybės įstatyme, Lietuvos Respublikos įmonių atskaitomybės įstatyme, Lietuvos Respublikos nacionalinių plėtros įstaigų įstatyme, Lietuvos Respublikos finansų įstaigų įstatyme, Lietuvos Respublikos konkurencijos įstatyme, Lietuvos Respublikos pinigų plovimo ir teroristų finansavimo prevencijos įstatymas, Lietuvos Respublikos tarptautinių sankcijų įstatyme. |
| 6. | Remiama veikla | 6.1. Paskolos teikiamos Paskolos gavėjui, kuris kreipsis dėl finansavimo projektui, kuriuo siekiama investuoti į aplinkai draugiškas technologijas, žiediškumo didinimą, dekarbonizaciją, energijos vartojimo efektyvumą, mažai atliekų sukeliančių, pažangių, novatoriškų, skaitmeninių technologijų diegimą, kurti aukštos pridėtinės vertės produktus, skatinti tokių produktų eksporto plėtrą, skatinti biotechnologijų plėtrą, gynybos ir saugumo pramonę (toliau – Projektas).  6.2. Kai Paskolos gavėjo, kuris yra didelė įmonė, Projektas įgyvendinamas Sostinės regione, kaip nustatyta 2016 m. sausio 6 d. Lietuvos Respublikos Vyriausybės nutarime Nr. 5 ,,Dėl Sostinės regiono ir vidurio ir vakarų Lietuvos regiono sudarymo“, Paskola gali būti skiriama tik pradinėms naujos ekonominės veiklos kūrimo investicijoms Sostinės regione. |
| 7. | Paskolos gavėjai ir jiems keliami reikalavimai | 7.1. Paskolos teikiamos labai mažoms, mažoms ir vidutinėms įmonėms (toliau – MVĮ) arba didelėms įmonėms jų Projektams finansuoti.  7.2. Paskolos gavėjas atitinka šiuos reikalavimus:  7.2.1. vadovaujantis Lietuvos Respublikos pinigų plovimo ir teroristų finansavimo prevencijos įstatymu, Lietuvos Respublikos tarptautinių sankcijų įstatymu, Lietuvos banko Finansų rinkos dalyviams skirtais nurodymais dėl tarptautinių sankcijų įgyvendinimo Paskolos gavėjui, jo vadovui, atstovui, Paskolos gavėjo nuosavybės struktūroje esantiems asmenims, naudos gavėjui, sandorio ir (arba) mokėjimo bei tiekimo grandinėje dalyvaujantiems subjektams ir valstybėms, ar su jais ekonominio ar kitokio pobūdžio ryšiais susijusiems asmenims nėra taikomos sankcijos ir (ar) ribojamosios priemonės, kurias nustato, taiko ar administruoja Jungtinių Tautų Saugumo Taryba, Europos Sąjunga, Lietuvos Respublika, Jungtinių Amerikos Valstijų Vyriausybė (įskaitant Jungtinių Amerikos Valstijų Iždo departamento Užsienio lėšų kontrolės biurą (angl. *The Office of Foreign Assets Control of the U.S. Department of the Treasury*), Jungtinė Didžiosios Britanijos ir Šiaurės Airijos Karalystė, ar nėra pagrįstos informacijos apie galimą sankcijų taikymą šiame papunktyje nurodytiems subjektams ar jų apėjimą;  7.2.2. veikia Lietuvos Respublikoje. Paskolos gavėjas laikomas veikiančiu Lietuvos Respublikoje tuo atveju, jei jis kuria darbo vietas Lietuvos Respublikoje ir (arba) nuo savo vykdomos veiklos moka mokesčius arba Valstybinio socialinio draudimo fondo valdybos prie Socialinės apsaugos ir darbo ministerijos įmokas į Lietuvos Respublikos biudžetą;  7.2.3. Nėra informacijos, kad paskolos gavėjas neatitinka minimalių patikimo mokesčių mokėtojų kriterijų, nustatytų Lietuvos Respublikos mokesčių administravimo įstatymo 401 straipsnyje.  7.2.4. Paskolos gavėjas ir įmonių grupė (jei Paskolos gavėjas priklauso įmonių grupei) sprendimo suteikti Paskolą metu nėra patiriantys sunkumų, kaip tai apibrėžta Reglamento (ES) 2023/1315 2 straipsnio 18 punkte.  7.2.5. Paskolos gavėjui nėra iškelta bankroto ir (ar) restruktūrizavimo byla pagal Lietuvos Respublikos juridinių asmenų nemokumo įstatymą. Paskolos gavėjo teisinis statusas nėra: „restruktūrizuojamas”, „bankrutuojantis”, „likviduojamas dėl bankroto”, „likviduojamas” ar „inicijuojamas likvidavimas”;  7.2.6. Paskolos gavėjas paraiškos pateikimo metu yra pateikęs VĮ Registrų centrui (kai tai yra privaloma pagal Lietuvos Respublikos teisės aktus, reglamentuojančius finansinės atskaitomybės teikimą) finansinių ataskaitų už paskutinius trejus finansinius metus arba, jei Paskolos gavėjas veikia trumpiau nei trejus metus, trumpesnį terminą rinkinį, kuriame būtų išsamiai pateikta nuosavo kapitalo sudėtis.  7.2.7. Paskolos gavėjas nėra gavęs valstybės pagalbos, kuri INVEGOS sprendimu buvo pripažinta nepagrįstai išmokėta ir (arba) kaip nurodyta Lietuvos Respublikos konkurencijos įstatymo 55 straipsnio 2 dalyje Europos Komisijos buvo pripažinta  nesuderinama su Europos Sąjungos vidaus rinka (toliau – nesuderinama pagalba)  ir (arba) pagalbos teikėjo sprendimu pripažinta neteisėta pagalba (toliau – neteisėta pagalba), arba yra grąžinęs visą jos sumą, įskaitant palūkanas, kaip nustatyta 2015 m. liepos 13 d. Tarybos reglamente (ES) 2015/1589, nustatančiame išsamias Sutarties dėl Europos Sąjungos veikimo 108 straipsnio taikymo taisykles;  7.2.8. Paskolos gavėjas nėra valstybės ir savivaldybių įmonė ir įmonė, kurioje 25 procentus ir daugiau įmonės akcijų, pajų ar kitokių dalyvavimą įmonės kapitale žyminčių kapitalo dalių arba 25 procentus ir daugiau įmonės dalyvių balsų tiesiogiai ar netiesiogiai (pagal balsavimo sutartį, balsavimo teisės perleidimo sutartį, įgaliojimą ir pan.) atskirai arba kartu turi valstybė ir (ar) savivaldybė;  7.2.9. neturi arba yra nutraukę prekybinius įsipareigojimus su Rusijos Federacijos (toliau – Rusija) ir (ar) Baltarusijos Respublikos (toliau – Baltarusija) fiziniais ir (ar) juridiniais asmenimis.  7.2.10. Paskolos gavėjo ir (ar) Projekto rizika ir (ar) Paskolos negrąžinimo rizika yra priimtino rizikingumo lygio, įskaitant riziką, susijusią su Paskolos gavėjo, jo vadovo, savininko, naudos gavėjo reputacija, o Projektas Paskolos davėjo yra pripažintas ekonomiškai pagrįstu ir finansiškai gyvybingu. Rizikingumo lygio bei Projekto ekonominio pagrįstumo ir finansinio gyvybingumo vertinimas atliekamas Paskolos davėjo vidaus procedūrų tvarka;  7.2.11. Paskolos gavėjui gali būti suteikta atitinkamo dydžio valstybės pagalba, vadovaujantis Reglamento 2023/1315 4 straipsnio 1 dalies a punkto ir 14 straipsnio nuostatomis;  7.2.12. Paskolos gavėjo veikla nėra vykdoma Reglamento (ES) 2023/1315 1 straipsnio 3 dalyje išvardytuose sektoriuose ir veiklose;  7.2.13. Paskolos gavėjai nėra kontroliuojami trečiųjų šalių (ne ES valstybių narių) subjektų, o jų valdymo organai yra veikiantys ES (taikoma kai finansavimo prašoma didesniems nei 10 000 000 Eur (dešimt milijonų eurų) Projektams, kuriais investuojama į gynybos ir saugumo pramonę). Trečiųjų šalių subjektų kontroliavimu laikoma, kai 25 procentus ir daugiau įmonės akcijų, pajų ar kitokių dalyvavimą įmonės kapitale žyminčių kapitalo dalių arba 25 procentus ir daugiau įmonės dalyvių balsų tiesiogiai ar netiesiogiai (pagal balsavimo sutartį, balsavimo teisės perleidimo sutartį, įgaliojimą ir pan.) atskirai arba kartu turi trečiųjų šalių subjektai;  7.2.14. Projekte dalyvauja tiekėjai ir (ar) rangovai, kurie nėra kontroliuojami trečiųjų šalių (ne ES valstybių narių) subjektų, o jų valdymo organai yra veikiantys ES (taikoma kai finansavimo prašoma didesniems nei 10 000 000 Eur (dešimt milijonų eurų) Projektams, kuriais investuojama į gynybos ir saugumo pramonę);  7.2.15. Paskolos gavėjas nepalaiko verslo santykių su juridiniais asmenimis, registruotais teritorijose, kurios pagal savo jurisdikciją nebendradarbiauja su Europos Sąjunga tarptautiniu mastu suderintų mokesčių taikymo srityje, taip pat nevykdo arba neketina vykdyti sandorių su tikslinėse teritorijose registruotais juridiniais asmenimis (tikslinių teritorijų sąrašas patvirtintas Lietuvos Respublikos finansų ministro 2001 m. gruodžio 22 d. įsakymu Nr. 344 „Dėl tikslinių teritorijų sąrašo patvirtinimo“);  7.2.16. Per paskutinius 5 metus galutiniu teismo sprendimu arba galutiniu administraciniu sprendimu Paskolos gavėjas, jo vadovas, administracijos, valdymo ir (ar) priežiūros organų narys arba asmuo, turintis Paskolos gavėjo atstovavimo, sprendimų priėmimo ar kontrolės įgaliojimus, nėra pripažintas kaltu ir neturi neišnykusio ar nepanaikinto teistumo dėl:  - padaryto sunkaus profesinio nusižengimo;  - sukčiavimo;  - korupcijos;  - nusikalstamo susivienijimo;  - pinigų plovimo arba teroristų finansavimo;  - teroristinių nusikaltimų arba su teroristine veikla susijusių nusikaltimų;  - vaikų darbo ar kitų su prekyba žmonėmis susijusių nusikalstamų veikų,  - dėl netinkamai vykdytų įsipareigojimų, susijusių su jam skirta ES finansine parama, ir dėl to įsipareigojimai buvo nutraukti anksčiau laiko ar iš jo buvo pareikalauta atlyginti nuostolius ar buvo pritaikytos kitos sankcijos;  - padaryto pažeidimo, kaip ši sąvoka apibrėžta 1995 m. gruodžio 18 d. Tarybos reglamento (EB, Euratomas) Nr. 2988/95 dėl Europos Bendrijų finansinių interesų apsaugos  1 straipsnio 2 dalyje, t. y, bet kuris Bendrijos teisės aktų nuostatų pažeidimas, susijęs su ekonominės veiklos vykdytojo veiksmų ar neveikimo, dėl kurio Bendrijų bendrajam biudžetui ar jų valdomiems biudžetams padaroma žala sumažinant ar iš viso prarandant pajamas, gaunamas iš tiesiogiai Bendrijų vardu surinktų nuosavų lėšų, arba darant nepagrįstas išlaidas;  - įsteigto kitoje jurisdikcijoje juridinio asmens, ketinant išvengti mokestinių, socialinių arba bet kokių kitų teisinių pareigų pagal jo registruotos buveinės, centrinės administracijos ar pagrindinės verslo vietos jurisdikciją arba nustatyta, kad paskolos gavėjas buvo įsteigtas turint šiame papunktyje nurodytą ketinimą;  7.2.17. Per paskutinius 5 metus galutiniu teismo sprendimu arba galutiniu administraciniu sprendimu Paskolos gavėjas nėra pripažintas kaltu ir neturi neišnykusio ar nepanaikinto teistumo dėl pareigų, susijusių su mokesčių ar socialinio draudimo įmokų mokėjimu, neatlikimu;  7.2.18. Paskolos gavėjas pateikia įrodymus, kad prašomai suteikti Paskolai neturi galimybės gauti finansavimo rinkoje iš Lietuvoje veikiančių kredito ar finansų įstaigų.  7.2.19. Paskolos gavėjo nuosavybės rodiklis (nuosavo kapitalo ir viso turto santykis) po Paskolos suteikimo nebūtų mažesnis kaip 0,1, skaičiuojant pagal paskutinių finansinių metų finansinių ataskaitų rinkinį ar paskutinį tarpinį finansinių ataskaitų rinkinį, kaip tai apibrėžta Lietuvos Respublikos įmonių finansinės atskaitomybės įstatymo 2 straipsnyje. Jeigu pagal paskutinių finansinių metų finansinių ataskaitų rinkinį nuosavybės rodiklis po Paskolos suteikimo yra mažesnis kaip 0,1, o pagal paskutinį tarpinį finansinių ataskaitų rinkinį yra didesnis kaip 0,1, Paskolos gavėjas privalo pateikti INVEGAI nuosavybės struktūros pokyčius pagrindžiančius dokumentus (sukauptų nuostolių padengimo, kapitalo padidinimo apmokėjimo, turto vertinimo ir (arba) kitus nuosavybės struktūros pokyčius įrodančius dokumentus). |
| 8. | Netinkamos finansuoti išlaidos | 8.1. Paskolos lėšos negali būti naudojamos:  8.1.1. Paskolos gavėjo išlaidoms, kurios nesusijusios su Paskolos gavėjo Projektu;  8.1.2. paskoloms suteikti, dividendams išsimokėti, Paskolos gavėjo dalyvių ir (ar) fizinių bei juridinių asmenų paskoloms grąžinti ar suteikti, Paskolos gavėjų įstatiniam kapitalui mažinti, savoms akcijoms supirkti ar kitokiems mokėjimams iš kapitalo paskolos gavėjo dalyviams ir (ar) fiziniams bei juridiniams asmenims atlikti;  8.1.3. Paskolos gavėjo turimiems finansiniams įsipareigojimams finansų įstaigoms finansuoti ir Paskolos gavėjo turimiems finansiniams įsipareigojimams refinansuoti;  8.1.4. išlaidoms, kurios buvo anksčiau finansuotos (apmokėtos) iš ES fondų, kitų ES finansinės paramos priemonių ir (ar) kitos tarptautinės paramos ar nacionalinių lėšų;  8.1.5. paraiškos Paskolai ir verslo plano parengimo išlaidoms;  8.1.6. atsiskaitymams su Rusijos ir Baltarusijos registruotais subjektais;  8.1.7. nekilnojamajam turtui pirkti ir (ar) statyti, siekiant jį parduoti ar kitu būdu perleisti kitiems asmenims, įskaitant turto nuomą ir panaudą, o ne naudoti savo veikloje, taip pat investicijoms į gyvenamosios paskirties nekilnojamąjį turtą. Nekilnojamojo turto naudojimu savo veikloje laikoma tai, kad ne mažiau kaip 60 procentų įsigyjamo turto ketinama panaudoti Paskolos gavėjo ekonominei veiklai vykdyti;  8.1.8. Projektui, kuris pradėtas įgyvendinti iki paraiškos pateikimo dienos;  8.1.9. Projektui, kuris neatitinka principo „nedaryti reikšmingos žalos“, kaip apibrėžta 2020 m. birželio 18 d. Europos Parlemento ir Tarybos reglamento (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088, 17 straipsnyje, atsižvelgiant į 2021 m. vasario 18 d. Komisijos pranešimu 2021/C 58/01 patvirtintas Reikšmingos žalos nedarymo principo taikymo pagal Ekonomikos gaivinimo ir atsparumo didinimo priemonės reglamentą technines gaires;  8.1.10. Šioms veikloms finansuoti: spirito distiliavimo, rektifikavimo ir maišymo (veiklos kodas pagal EVRK 2 red. 11.01 klasę), distiliuotų alkoholinių gėrimų didmeninės prekybos, ginklų ir šaudmenų specializuotos mažmeninės prekybos (veiklos kodas pagal EVRK 2 red. 47.78.30 poklasį), tabako gaminių gamybos ir (ar) jų didmeninės prekybos (visi veiklos kodai pagal EVRK 2 red. 12 skyrių ir 46.35 klasę), azartinių lošimų ar lažybų organizavimo (visi veiklos kodai pagal EVRK 2 red. 92 skyrių). |
| 9. | Paskolų teikimo sąlygos | 9.1. Paskolos suteikiamos Paskolos gavėjo Projektui finansuoti, sudarant paskolos sutartį tarp Paskolos davėjo ir Paskolos gavėjo (toliau – Paskolos sutartis).  9.2. Paskolos davėjas gali teikti tiesiogines investicines paskolas. Paskolos gavėjo investicijoms skirta Paskola – tai tokia Paskola, kai Paskolos dalis, skirta investicijoms finansuoti, sudaro ne mažiau kaip 71 procentą visos Paskolos sumos, o likusi Paskolos dalis skirta apyvartinio kapitalo trūkumui papildyti.  9.2. Paskolos laikotarpis negali būti ilgesnis kaip 240 mėnesių imtinai.  9.3. Paskolos gavėjas gali Paskolą ar jos dalį grąžinti anksčiau nei Paskolos sutartyje nurodytas Paskolos laikotarpis be jokių papildomų mokesčių.  9.4. Paskola teikiama taikant kintamąsias palūkanas, kurias sudaro 0,5 procento fiksuota marža ir 12 mėnesių Europos tarpbankinės rinkos palūkanų norma (toliau – EURIBOR).  9.5. Paskolos gavėjas Paskolą turi pradėti grąžinti pagal Paskolos gavėjui pateikiamą grafiką, kuris yra sudedamoji Paskolos sutarties dalis.  9.6. Paskolos lėšomis finansuojamas ilgalaikis turtas arba kitas Paskolos davėjui priimtinas lygiavertis ilgalaikis turtas (t. y. ne mažesnės vertės nei Paskolos lėšomis finansuojamas turtas) turi būti įkeistas Paskolos davėjo naudai. Paraiškos vertinimo metu nustačius didesnę Projekto neįgyvendinimo ir (ar) Paskolos negrąžinimo riziką, Paskolos davėjas turi teisę, pareikalauti papildomų užtikrinimo priemonių. Visas išlaidas, susijusias su Paskolos užtikrinimo priemonių įforminimu apmoka Paskolos gavėjas.  9.7. Už Paskolos panaudojimą pagal Paskolos sutartyje nurodytą paskirtį atsakingas Paskolos gavėjas.  9.8. Teikiant Paskolą turi būti laikomasi Reglamento (ES) 2023/1315 14 straipsnio 16 dalies nuostatų.  9.9. Jei Paskola suteikiama didelei įmonei gamybos procesui iš esmės pakeisti, tinkamų finansuoti išlaidų suma turi viršyti turto, susijusio su modernizuojama veikla, nusidėvėjimą per trejus ankstesnius finansinius metus (kaip nustatyta Reglamento (ES) 2023/1315 14 straipsnio 7 dalyje);  9.10. Jei Paskola suteikiama MVĮ ar didelei įmonei esamos įmonės veiklai įvairinti, tinkamų finansuoti išlaidų suma turi viršyti bent 200 proc. pakartotinai naudojamo turto balansinę vertę, registruotą finansiniais metais prieš darbų pradžią (kaip nustatyta Reglamento (ES) 2023/1315 14 straipsnio 7 dalyje).  9.11. Paskolos gavėjas privalo grąžinti visą jiems nepagrįstai suteiktą Paskolą ir (ar) suteiktą neteisėtą pagalbą ir (ar) nesuderinamą pagalbą. Jei Paskola buvo nepagrįstai suteikta, nes Paskolos gavėjas pateikė neteisingą informaciją ir (ar) dokumentus ir (ar) nuslėpė informaciją, turinčią reikšmės sprendimo dėl Paskolos priėmimui, arba didesnės, nei, vadovaujantis Schemos nuostatomis, priklausančios Paskolos gavimui, ir (arba) Paskolos gavėjui buvo suteikta neteisėta pagalba ir (arba) nesuderinama pagalba, Paskolos gavėjas privalo grąžinti visą nepagrįstai gautą Paskolą su Paskolos sutartyje nustatytomis palūkanomis ir (arba) neteisėtą pagalbą ir (arba) nesuderinamą pagalbą, t. y. visą suteiktą ir negrąžintą Paskolą su Paskolos sutartyje nustatytomis palūkanomis (Paskolos grąžinimo ar Paskolos sutarties nutraukimo dienai) ir su palūkanomis, kaip nustatyta Reglamente (ES) 2015/1589. Paaiškėjus, kad pagal Priemonę buvo suteikta neteisėta ir (arba) nesuderinama pagalba, vadovaujantis Konkurencijos įstatymo 551 straipsnio nuostatomis, Paskolos gavėjas privalo jam suteiktą pagalbos sumą sugrąžinti savanoriškai arba ši suma išieškoma ne ginčo tvarka.  9.12. Išsami Priemonės įgyvendinimo tvarka ir procedūros nustatomos Priemonės įgyvendinimo sąlygų aprašyme, tvirtinamame INVEGOS generalinio direktoriaus įsakymu. |
| 10. | Privataus finansuotojo dalyvavimas Projekte | 10.1. Paskolų teikimo atveju, Projekto įgyvendinime privalo dalyvauti ir privatūs finansuotojai, kurie turi finansuoti ne mažiau kaip 25 procentus Projekto išlaidų (suma skaičiuojama be pridėtinio vertės mokesčio (toliau – PVM), išskyrus tuos atvejus, kai Paskolos gavėjas yra ne PVM mokėtojas), tarp jų ne mažiau kaip 10 procentų Projekto išlaidų turi sudaryti paties Paskolos gavėjo nuosavos lėšos.  10.2. Privataus finansuotojo lėšos negali būti finansuotos ar finansuojamos iš kitų Lietuvos Respublikos valstybės biudžeto ir (arba) savivaldybių biudžetų, kitų piniginių išteklių, kuriais disponuoja valstybė ir (ar) savivaldybės, Europos Sąjungos (toliau – ES) struktūrinių fondų, kitų ES finansinės paramos priemonių ar kitos tarptautinės paramos lėšų ir šiam finansavimui gauti negali būti suteikta valstybės pagalba.  Privačiu finansuotoju gali būti Paskolos gavėjas ir (ar) Lietuvos Respublikoje ar užsienio valstybėje veikiantis fizinis ar privatus juridinis asmuo, kuris prisideda prie Projekto įgyvendinimo. |
| 11. | Papildomi reikalavimai Projektui | 11.1. Projektai, kurių investicijos atitiks bent vienos iš išvardytų 2022–2030 metų plėtros programos valdytojos Lietuvos Respublikos ekonomikos ir inovacijų ministerijos ekonomikos transformacijos ir konkurencingumo plėtros programos, patvirtintos Lietuvos Respublikos Vyriausybės 2022 m. kovo 16 d. nutarimu Nr. 247 „Dėl 2022–2030 metų plėtros programos valdytojos Lietuvos Respublikos ekonomikos ir inovacijų ministerijos ekonomikos transformacijos ir konkurencingumo plėtros programos patvirtinimo“, pažangos priemonių (toliau – Pažangos priemonė) veiklų aprašymus, turės būti didesni nei 10 000 000 (dešimt milijonų) eurų:  11.1.1. Pažangos priemonės „Sukurti nuoseklią inovacinės veiklos skatinimo sistemą“, patvirtintos 2022 m. liepos 22 d. Lietuvos Respublikos ekonomikos ir inovacijų ministro įsakymu Nr. 4-885 „Dėl 2022–2030 metų plėtros programos valdytojos Lietuvos Respublikos ekonomikos ir inovacijų ministerijos ekonomikos transformacijos ir konkurencingumo plėtros programos pažangos priemonės Nr. 05-001-01-05-07 “Sukurti nuoseklią inovacinės veiklos skatinimo sistemą“ aprašo patvirtinimo“, veiklos „Investuoti į naujų aukštos pridėtinės vertės produktų kūrimo veiklas“ (Sostinės regione) ir veiklos „Trumpų vertės kūrimo grandinių formavimas ir plėtra tarp MVĮ“ (Vidurio ir vakarų Lietuvos regione);  11.1.2. Pažangos priemonės „Skatinti įmones pereiti link neutralios klimatui ekonomikos“, patvirtintos Lietuvos Respublikos ekonomikos ir inovacijų ministro 2022 m. liepos 11 d. įsakymu Nr. 4-861 “Dėl 2022–2030 metų plėtros programos valdytojos Lietuvos Respublikos ekonomikos ir inovacijų ministerijos ekonomikos transformacijos ir konkurencingumo plėtros programos pažangos priemonės Nr. 05-001-01-04-02 „Skatinti įmones pereiti link neutralios klimatui ekonomikos“ aprašo patvirtinimo”, veiklos „Tvarių produktų gamybą skatinančių technologijų diegimas pramonės įmonėse, veikiančiose sumaniosios specializacijos srityse” (Vidurio ir vakarų Lietuvos regione);  11.1.3. Pažangos priemonės „Skatinti įmones skaitmenizuotis“, patvirtintos Lietuvos Respublikos ekonomikos ir inovacijų ministro 2022 m. liepos 15 d. įsakymu Nr. 4-877 „Dėl 2022–2030 metų plėtros programos valdytojos Lietuvos Respublikos ekonomikos ir inovacijų ministerijos ekonomikos transformacijos ir konkurencingumo plėtros programos pažangos priemonės Nr. 05-001-01-05-05 „Skatinti įmones skaitmenizuotis“ aprašo patvirtinimo“, veiklos „Pramonės įmonių gamybos procesų automatizavimas ir skaitmeninimo technologijų diegimas“ (Vidurio ir vakarų Lietuvos regione) ir veiklos „Aukštą pridėtinę vertę kuriančių pramonės įmonių gamybos procesų skaitmeninimas“ (Sostinės regione).  11.2. Paskolos lėšomis įgyvendinamų Projektų investicijos atitinkamose vietovėse turi būti išlaikomos ne trumpiau kaip penkerius metus arba, kaip Paskola suteikta MVĮ, – ne trumpiau kaip trejus metus nuo investavimo pabaigos. Tai neužkerta kelio pakeisti per šį laikotarpį pasenusios arba sugedusios įrangos ar įrenginių, jeigu atitinkamoje vietovėje ekonominė veikla išlaikoma minimalų laikotarpį.  11.3. Jei Projektas apima nematerialaus turto įsigijimą laikomasi Reglamento (ES) 2023/1315 14 straipsnio 8 dalyje a–d punktuose nustatytų sąlygų. |
| 12. | Paskolos dydis vienam Paskolos gavėjui | 12.1. Vienam Paskolos gavėjui iš Priemonės lėšų Paskolų suma neribojama, išskyrus Schemos 11 punkte nurodytą išimtį.  12.2. Galimas suteikti Paskolos dydis vienam Paskolos gavėjui apskaičiuojamas atsižvelgiant į galimą suteikti valstybės pagalbos dydį Paskolos gavėjui. |
| 13. | Valstybės pagalbos apskaičiavimas | 13.1. Paskolos davėjas yra atsakingas už valstybės pagalbos Paskolos gavėjui skaičiavimą ir registravimą Suteiktos valstybės pagalbos ir nereikšmingos (*de minimis*) pagalbos registre, kurio nuostatai patvirtinti Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos ir nereikšmingos (*de minimis*) pagalbos registro nuostatų patvirtinimo“ (toliau – Registras).  13.2. Valstybės pagalbos, suteikiamos Paskolos gavėjui, dydis, išreikštas bendruoju subsidijos ekvivalentu (toliau – BSE), apskaičiuojamas pagal formulę:  BSE = K x T x ((N proc. + R) – M proc.), kurioje:  BSE – Paskolos subsidijos ekvivalentas;  K – Paskolos suma, eurais;  T – Paskolos laikotarpis, kai Paskolos gavėjas naudojasi ar gali naudotis Paskolos lėšomis, išreikštas metais;  N – Europos Komisijos kiekvieno mėnesio pirmą kalendorinę dieną skelbiama orientacinė palūkanų norma (https://ec.europa.eu/competition-policy/state-aid/legislation/reference-discount-rates-and-recovery-interest-rates/reference-and-discount\_en);  R – Europos Komisijos komunikate nustatyta marža;  M – metinė palūkanų norma, taikoma Paskolos gavėjui (Paskolos sutartimi nustatyta palūkanų norma).  13.3. Valstybės pagalbos, suteikiamos Paskolos gavėjui, dydis apskaičiuojamas taip:  13.3.1. palūkanos skaičiuojamos nuo visos Paskolos sumos visam Paskolos laikotarpiui, neatsižvelgiant į numatytą Paskolos grąžinimą pagal įmokų mokėjimo grafiką;  13.3.2. apskaičiuojamas didžiausias galimas suteikti valstybės pagalbos dydis pagal formulę:  D = K x L, kurioje:  D – didžiausias galimas suteikti valstybės pagalbos dydis, eurais;  K – tinkamų finansuoti išlaidų, kurios apmokamos Paskolos lėšomis ir prie kurių prisideda privatus finansuotojas, suma eurais;  L – didžiausias galimas valstybės pagalbos intensyvumas, nurodytas Regioninės pagalbos žemėlapyje:   |  |  |  |  |  | | --- | --- | --- | --- | --- | | Apskritis | Labai mažos ir mažos įmonės | Vidutinės įmonės | Didelės įmonės | Nepriklausomai nuo įmonės dydžio, jei Projekto tinkamos išlaidos viršija 50 mln. eurų | | Vilniaus apskritis | 55 proc. | 45 proc. | 35 proc. | 35 proc. | | Klaipėdos apskritis | 60 proc. | 50 proc. | 40 proc. | 40 proc. | | Vidurio ir vakarų Lietuvos regionas | 70 proc. | 60 proc. | 50 proc. | 50 proc. |   13.3.3. Apskaičiuojant didžiausią galimą suteikti valstybės pagalbos dydį, atsižvelgiama į Reglamento (ES) 2023/1315 14 straipsnio 12 ir 13 punktų nuostatas.  13.3.4. apskaičiavus BSE, kaip nurodyta Schemos 13.2 papunktyje, įvertinama, ar jis neviršys didžiausio galimo suteikti valstybės pagalbos dydžio, nustatyto Reglamento (ES) 2023/1315 4 straipsnio 1 dalies a punkte bei apskaičiuoto pagal Schemos 13.3.2 ir 13.3.3 papunkčiuose. Jeigu BSE viršija didžiausią galimą suteikti valstybės pagalbos dydį, atitinkamai yra keičiamos Paskolos suteikimo sąlygos (Paskolos suma, Paskolos laikotarpis, Paskolos palūkanų normos dydis). |
| 14. | Valstybės pagalbos sumavimas | 14.1. Pagal Schemą teikiama valstybės pagalba sumuojama, kaip tai nurodyta Reglamento (ES) 2023/1315 8 straipsnyje. |
| 15. | Stebėsena | 15.1. Paskolos davėjas turi užtikrinti, kad teikiamos Paskolos atitiktų Reglamento (ES) 2023/1315 ir Schemos nuostatas.  15.2. Paskolos davėjas turi skelbti duomenis apie suteiktą pagalbą Registre. |
| 16. | Skaidrumo reikalavimai | 16.1. Vadovaujantis Reglamento (ES) Nr. 2023/1315 9 straipsnio nuostatomis, informaciją apie suteiktą valstybės pagalbą ne vėliau kaip per 6 mėnesius nuo valstybės pagalbos suteikimo dienos būtina paskelbti Europos Komisijos valstybės pagalbos skaidrumo viešos paieškos interneto svetainėje https://webgate.ec.europa.eu/competition/transparency/public?lang=en.  16.2. Reglamento (ES) 2023/1315 III priede nurodytą informaciją pagalbos davėjas ne vėliau kaip per 3 mėnesius nuo pagalbos suteikimo dienos pateikia Lietuvos Respublikos ekonomikos ir inovacijų ministerijai, kuri ją paskelbia Schemos 16.1 papunktyje nurodytoje interneto svetainėje. |
| 17. | Informacijos ir dokumentų saugojimas | 17.1. Paskolos gavėjas visą informaciją ir dokumentus, susijusius su gautos Paskolos lėšų panaudojimu, privalo saugoti 10 metų po Paskolos sutarties galiojimo pabaigos.  17.2. Duomenų valdytoja – INVEGA, juridinio asmens kodas 110084026, buveinės adresas: Konstitucijos pr. 7, 09308 Vilnius, tel. (8 5) 210 7510, el. paštas info@invega.lt (duomenų apsaugos pareigūno el. paštas duomenu.apsauga@invega.lt), tvarko su Priemonės įgyvendinimu susijusius paraiškoje ir jos prieduose pateiktus asmens duomenis:  17.2.1. Paskolos gavėjo tvarkomi šie paraiškoje ir jos prieduose pateikti asmens duomenys: Paskolos gavėjo kontaktinio asmens finansavimo klausimais vardas, pavardė, elektroninio pašto adresas, telefono ryšio numeris, Paskolos gavėjo vadovo vardas, pavardė, asmens kodas, asmens tapatybės dokumento duomenys, pilietybė, elektroninio pašto adresas, telefono ryšio numeris, Paskolos gavėjo dalyvių vardai, pavardės, asmens kodai, pilietybė, Paskolos gavėjo dalyvio (-ių) valdomų įmonių pavadinimai, kapitalo ar balsavimo teisių dalis, sąsajos pagal turimus sutartinius įsipareigojimus su kitais juridiniais asmenimis, parašas, paraiškos pateikimo data, informacija apie svarbias viešąsias pareigas, ryšiai su politiškai pažeidžiamais (paveikiamais) asmenimis;  17.2.2. tais atvejais, kai Paskolos grąžinimas užtikrinamas fizinio asmens suteikiama užtikrinimo priemone, tvarkomi šie fizinio asmens duomenys: vardas, pavardė, asmens kodas, asmens tapatybės dokumento duomenys, pilietybė, informacija apie asmens gaunamas pajamas paraiškos pateikimo metu bei paskutinius trejus kalendorinius metus iki paraiškos pateikimo dienos, paraiškos pateikimo dieną turimus finansinius įsipareigojimus (informacija apie gautas (suteiktas) paskolas, skolas ir kitus gautus (suteiktus) kreditus) ir turimą registruotą kilnojamąjį ir nekilnojamąjį turtą;  17.2.3. tais atvejais, kai privatus finansuotojas yra fizinis asmuo, tvarkomi šie asmens duomenys: vardas, pavardė, asmens kodas, asmens tapatybės dokumento duomenys, pilietybė, elektroninio pašto adresas, telefono ryšio numeris.  17.3. INVEGA asmens duomenis, gautus įgyvendinant šią Schemą, tvarko vykdydama teisinę prievolę (2016 m. balandžio 27 d. Europos Parlamento ir Tarybos reglamentu (ES) Nr. 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) 6 straipsnio 1 dalies c punktas), nustatytą Lietuvos Respublikos nacionalinės plėtros įstaigų įstatymo 6 straipsnio 3 dalyje, Lietuvos Respublikos finansų įstaigų įstatymo 31 straipsnio 3 ir 6 dalyse, 32 straipsnio 1 dalies 3 punkte, Lietuvos Respublikos pinigų plovimo ir teroristų finansavimo prevencijos įstatymo 9–15 straipsniuose, 19 ir 24 straipsniuose, Lietuvos Respublikos tarptautinių sankcijų įstatymo 7 straipsnyje, Schemoje. Asmens duomenys Paskolos davėjo tvarkomi vadovaujantis Lietuvos Respublikos asmens duomenų teisinės apsaugos įstatymu, INVEGOS generalinio direktoriaus patvirtintomis Asmens duomenų tvarkymo INVEGOJE taisyklėmis. Informacija apie asmens duomenų tvarkymą pateikiama INVEGOS interneto svetainėje www.invega.lt, skiltyje „Asmens duomenų apsauga“.  17.4. INVEGA asmens duomenis gauna iš pareiškėjo. INVEGA, vadovaudamasi teisės aktų, reglamentuojančių finansų įstaigų, nacionalinių plėtros įstaigų veiklą, taip pat pinigų plovimo ir teroristų finansavimo prevencijos reikalavimais gali gauti duomenis iš kitų šaltinių: Lietuvos banko, Valstybės įmonės Registrų centras, Valstybinio socialinio draudimo fondo valdybos, Valstybinės mokesčių inspekcijos prie LR Finansų ministerijos, Informatikos ir ryšių departamento prie LR Vidaus reikalų ministerijos bei kitų valstybės institucijų, bendrovių, tvarkančių jungtines skolininkų duomenų rinkmenas bei duomenis apie kredito istoriją, įsiskolinimus (pvz., UAB „Creditinfo Lietuva“), atitikties platformų, teikiančių pinigų plovimo ir teroristų finansavimo prevencijos (AML) įrankius ir paslaugas (pvz., „Ondato Saas“), juridinių asmenų, kai duomenys teikiami apie šių juridinių asmenų atstovus, darbuotojus, steigėjus, akcininkus, dalyvius, savininkus ir pan., taip pat kitų viešai prieinamų ir privačių šaltinių, kai iš jų yra gaunami duomenys, reikalingi Paskolos gavėjų, jų atstovų ir dalyvių tapatybei nustatyti, Paskolos gavėjų finansinei padėčiai ir kreditingumui įvertinti, Paskolos gavėjų atitikčiai Priemonių įgyvendinimą reglamentuojančiuose teisės aktuose nustatytiems tinkamumo reikalavimams įvertinti, pareiškėjų pateiktų duomenų teisingumui patikrinti bei paskolos negrąžinimo, Paskolos gavėjo, projekto rizikai įvertinti bei teisės aktų, reglamentuojančių pinigų plovimo ir teroristų finansavimo prevenciją reikalavimų vykdymui.  17.5. Pareiškėjas privalo informuoti duomenų subjektus, kurių duomenis teikia INVEGAI apie asmens duomenų tvarkymą, kurį atlieka INVEGA, pateikiant Reglamento (ES) Nr. 2016/679 13 ar 14 straipsnyje nustatytą informaciją.  17.6. Asmens duomenų tvarkymo tikslas – užtikrinti teisėtą valstybės pagalbos Paskolos gavėjui teikimą, vertinant ir nustatant Paskolos gavėjo atitiktį Schemos reikalavimams, ir atlikti su nurodyto tikslo įgyvendinimu susijusius veiksmus: tikrinti Paskolos gavėjo pateiktos informacijos tikrumą, tvarkyti duomenų valdytojo suteiktų paskolų apskaitą, duomenų valdytojo suteiktų paskolų portfelio rizikingumo vertinimą, registruoti informaciją apie suteiktą valstybės pagalbą (Paskolos gavėjas, finansuojamas projektas, suteiktos valstybės pagalbos suma) Registre, Europos Komisijos valstybės pagalbos skaidrumo viešos paieškos interneto svetainėje https://webgate.ec.europa.eu/competition/transparency/public?lang=en ir Paskolos davėjo interneto svetainėje, atlikti Paskolos davėjo suteiktų paskolų auditą. Paskolos gavėjo kontaktinio asmens finansavimo klausimais vardas, pavardė, elektroninio pašto adresas, telefono ryšio numeris taip pat naudojami atliekant Paskolos gavėjų nuomonių apie duomenų valdytojo suteiktų paskolų teisėtumą bei efektyvumą apklausas, rengiant statistines Paskolos davėjo suteiktų paskolų ataskaitas.  17.7. Jei Paskolos gavėjas nepateiks asmens duomenų, nurodytų Schemos 17.2.1–17.2.3 papunkčiuose, nebus galimybės patikrinti Paskolos gavėjo atitikties Schemos reikalavimams, todėl jie nebus vertinami.  17.8. Duomenų valdytojas audito tikslais ir gavęs Reglamento (ES) 2016/679 reikalavimus atitinkantį oficialų ES ir (ar) Lietuvos Respublikos institucijų (Europos Audito Rūmų, Europos Komisijos, Lietuvos Respublikos finansų ministerijos, Ekonomikos ir inovacijų ministerijos, Lietuvos Respublikos valstybės kontrolės, Finansinių nusikaltimų tyrimo tarnybos prie Lietuvos Respublikos vidaus reikalų ministerijos, Lietuvos Respublikos specialiųjų tyrimų tarnybos, Lietuvos Respublikos konkurencijos tarybos ir kitų teisėsaugos ir verslo priežiūrą vykdančių institucijų) paklausimą pateikia asmens duomenis šioms kompetentingoms institucijoms. Duomenų valdytojas asmens duomenis pateikia atsakydamas į gautus oficialius Reglamento (ES) 2016/679 reikalavimus atitinkančius Finansinių nusikaltimų tyrimo tarnybos prie Lietuvos Respublikos vidaus reikalų ministerijos, Specialiųjų tyrimų tarnybos, Konkurencijos tarybos ir kitų teisėsaugos ir verslo priežiūrą vykdančių kompetentingų institucijų paklausimus. Asmens duomenys trečiosioms valstybėms nebus perduodami.  17.9. Su Schemos reikalavimų įgyvendinimu susijusius asmens duomenis duomenų valdytojas tvarko ir saugo 10 metų nuo paskutinio dokumento dėl Paskolos suteikimo gavimo datos arba nuo sprendimo nesuteikti Paskolos dienos.  17.10. Duomenų subjektas gali kreiptis į duomenų valdytoją – INVEGĄ ir įgyvendinti šias Reglamente (ES) 2016/679 įtvirtintas teises:  17.10.1. teisę būti informuotam apie savo asmens duomenų tvarkymą;  17.10.2. teisę susipažinti su savo asmens duomenimis;  17.10.3. teisę reikalauti ištaisyti duomenis;  17.10.4. teisę reikalauti ištrinti asmens duomenis, jeigu juos naudoja neteisėtai arba egzistuoja kitokie ištrynimo pagrindai („teisę būti pamirštam“);  17.10.5. teisę reikalauti apriboti asmens duomenų tvarkymą.  17.11. Duomenų subjektas turi teisę kreiptis į duomenų valdytojo duomenų apsaugos pareigūną ir (arba) pateikti skundą Valstybinei duomenų apsaugos inspekcijai, jei mano, kad asmens duomenų tvarkymas atliekamas pažeidžiant Reglamento (ES) 2016/679 nuostatas. Duomenų subjektas taip pat turi teisę pateikti skundą teismui, jei mano, kad Reglamentu (ES) 2016/679 nustatytos jo teisės buvo pažeistos, nes jo asmens duomenys buvo tvarkomi pažeidžiant Reglamento (ES) 2016/679 nuostatas. |

\_\_\_\_\_\_\_\_\_\_\_\_\_\_\_\_\_\_\_\_\_